জেলার অনেক সেতুরই বিপজ্জনক পরিস্থিতি। সেতু জুড়ে অজস্র ছোটবড় গর্ত, ফাটল। ভারী লরি উঠলে দুলে ওঠে সেতুগুলো। প্রতিদিন কয়েকশো যানবাহন চলে করে সেতুগুলোর উপর দিয়ে। সেতুর মধ্যে দুর্ঘটনাও ঘটে। জেলার এক পূর্তকর্তার আশ্বাস, “সেতুগুলো পরীক্ষা করা চলছে। কিছু মেরামতের প্রয়োজন থাকতে পারে। তা করাও হবে।’’ কিছু সেতুর স্তম্ভ এবং কাঠামোও নড়বড়ে হয়ে গিয়েছে। ওই পূর্তকর্তার আশ্বাস, “পরীক্ষার সময় এই দিকটিও দেখা হচ্ছে।’’ বিশেষজ্ঞরা জানাচ্ছেন, নির্দিষ্ট সময়ের পরে যে কোনও সেতুরই স্বাস্থ্য পরীক্ষার প্রয়োজন হয়। পূর্ত দফতরের এক্সিকিউটিভ ইঞ্জিনিয়ার প্রদীপ বন্দ্যোপাধ্যায়ের দাবি, “নিয়মিতই সেতুর পরীক্ষা হয়।’’ জেলার অনেকের অবশ্য অভিযোগ, অনেক সেতুরই দেখভাল ঠিক মতো হয় না।